ประกันสินเชื่อการค้าโต25%
&#8216;เอออน&#8217;ชี้ปีนี้ความเสี่ยงเพิ่ม วิกฤตการเงินยุโรปน้ำท่วม
14 ก.พ. 2555

‘เอออน’ชี้ปีนี้ความเสี่ยงเพิ่ม วิกฤตการเงินยุโรปน้ำท่วม
เอออน คาดปีนี้ประกันสินเชื่อการค้าโต 25% ผลวิกฤตการเงินยุโรป น้ำท่วมในไทยผู้สั่งซื้อสินค้าเสี่ยงล้มละลายเพิ่ม
นายยุทธนา กิ่งแก้วก้านทอง รองประธานบริหารบริษัท เอออน (ประเทศไทย) เปิดเผยว่า ปี 2555 คาดว่าการประกันภัยสินเชื่อทางการค้า หรือเทรดเครดิต (Trade Credit Insurance) จะมีการเติบโตประมาณ 25% จากปีที่ผ่านมาที่เบี้ยรับรวมทั้งระบบคาดว่าจะมีประมาณ 1,000 ล้านบาท ซึ่งถือว่ายังเป็นเรื่องใหม่ที่จะต้องให้ความรู้กับผู้ส่งออกต่อไป ซึ่งในต่างประเทศได้รับความนิยมอย่างมาก และธนาคาร สถาบันการเงิน มีการยอมรับตั๋วสัญญาใช้เงินของผู้สั่งซื้อสินค้าเป็นหลักทรัพย์ค้ำประกันชั้นดี เพราะมีหลักฐานชัดเจนว่าผู้ส่งออกจะได้รับเงินในอนาคตแน่นอน แต่สถาบันการเงินไทยยังไม่รับเป็นหลักทรัพย์ค้ำประกันในการขอกู้เงิน
“ที่ผ่านมาทางสภาอุตสาหกรรมพยายามผลักดันให้ธนาคารแห่งประเทศไทยและสถาบันการเงินยอมรับตั๋วสัญญาแลกเงินที่มีกำหนดระยะเวลาการชำระเงินที่ผู้สั่งซื้อสินค้าออกให้กับผู้ส่งออก รับเป็นหลักทรัพย์ค้ำประกันในการขอกู้เงิน หากไทยพัฒนาถึงระดับนั้นได้จะดีมาก” นายยุทธนา กล่าว 
นายยุทธนา กล่าวว่า ปัจจัยที่สนับสนุนให้ตลาดประกันสินเชื่อทางการค้าเติบโต เพราะความเสี่ยงภายนอกประเทศและภายในประเทศสูงขึ้น และไทยมีการพึ่งพิงตลาดส่งออกถึง 70% ในการขายสินค้าที่ผลิตขึ้นมาได้ โดยความเสี่ยงในประเทศมาจากภัยน้ำท่วม ที่ทำให้บริษัทที่ถูกน้ำท่วมถึงขั้นล้มละลายมีการปิดกิจการเพิ่มขึ้นจากปี 2553 สูงถึง 47% จากการเปิดเผยของกรมพัฒนาธุรกิจการค้า ไม่สามารถเก็บเงินค่าสินค้าได้ ยุโรปเกิดวิกฤตการเงินและสหรัฐ ประสบปัญหาเศรษฐกิจถดถอย ทำให้ความน่าเชื่อถือของผู้สั่งซื้อสินค้าลดลง เสี่ยงที่อาจจะไม่สามารถชำระค่าสินค้าได้
นอกจากนี้ อิหร่านกำลังมีปัญหาสงคราม หากมีการปิดช่องแคบฮอร์มุซ จะทำให้ราคาน้ำมันพุ่งขึ้นสูงซึ่งมีการคาดว่าอาจถึง 200 เหรียญสหรัฐต่อบาร์เรล จะทำให้ธุรกิจบางส่วนปรับตัวไม่ทันและล้มละลาย
ขณะที่นายทรงพล ชีวะปัญญาโรจน์ รองกรรมการผู้จัดการ ธนาคารกสิกรไทย กล่าวว่า แบงก์แอส ชัวรันส์ที่ขายประกันวินาศภัย เน้นไปที่การประกันเทรดเครดิตคุ้มครองลูกหนี้ทางการค้าที่ไม่ชำระหนี้ หรือลูกหนี้ล้มละลาย ตั้งเป้าเบี้ยรับจากประกันดังกล่าว 300 ล้านบาท